свине от ограничителни зони I, II и III. Следователно е подходящо в настоящия регламент да се установят специални мерки за контрол на болестта, свързани със страничните животински продукти и техните движения от ограничителни зони I, II и III.
 (12)
 За да се отчетат различните степени на риск в зависимост от типа продукти от свине и епидемиологичната обстановка в държавите членки и ограничителните зони, засегнати от разпространението на африканската чума по свинете, в настоящия регламент следва да се предвидят определени забрани за движенията на различен вид продукти от свине, получени от свине, отглеждани в ограничителни зони I, II и III, които са изброени в приложение I към настоящия регламент. За да се избегнат ненужни смущения в търговията, в настоящия регламент следва да се предвидят определени дерогации от тези забрани и специфични условия. В тези дерогации следва също да се отчетат общите правила за профилактиката и контрола на болестите по животните, които вече са изложени в Регламент (ЕС) 2016/429 и в Делегиран регламент (ЕС) 2020/687 и принципите на кодекса на OIE, що се отнася до мерките за ограничаване на риска от африканска чума по свинете.
 (13)
 Движенията на отглеждани животни за незабавно клане обикновено крият по-ниска степен на опасност от разпространение на болести по животните, отколкото други видове движения на отглеждани животни, при условие че са налице мерки за ограничаване на риска. Следователно е подходящо на засегнатите държави членки по изключение да е разрешено да предоставят дерогации от определени забрани, предвидени в настоящия регламент, за движения на пратки от отглеждани свине от ограничителни зони II и III за незабавно клане до кланица, намираща се извън ограничителни зони I, II и III в същата държава членка. Следователно в настоящия регламент следва да са предвидени специфични условия за тези дерогации, за да се гарантира, че движенията на пратки от отглеждани свине от ограничителни зони II и III не пораждат риск от разпространение на африканска чума по свинете.
 (14)
 Дерогациите за движения на определени отглеждани свине от ограничителна зона II до други ограничителни зони II или III на друга държава членка са обосновани, при условие че се прилагат специфични мерки за ограничаване на риска. За това е необходимо установяването на процедура за безопасно контролирано придвижване под строгия контрол на компетентните органи на държавата членка на изпращане, преминаване и местоназначение.
 (15)
 В член 143 от Регламент (ЕС) 2016/429 е предвидено, че животните, включително и отглежданите свине, по време на движение се придружават от ветеринарни здравни сертификати. Когато към пратките от отглеждани свине, предназначени за движение в рамките на Съюза се прилагат дерогации от забраната за движение на отглеждани свине от ограничителни зони I, II и III, тези ветеринарни здравни сертификати следва да включват позоваване на настоящия регламент, за да се гарантира че в тях се съдържа адекватна и точна информация за здравето на животните. Необходимо е да бъдат ограничени рисковете, произтичащи от движенията на пратки и движенията за лична употреба на прясно месо, месни продукти и всякакви други продукти от животински произход, получени от труповете на диви свине, предназначени за консумация от човека и диви свине